b'\n_START_ARTICLE_\nBarvni model CMYK\n_START_PARAGRAPH_\nBarvni model CMYK (Cyan-Magenta-Yellow-Key(Black)) ali barvni prostor CMYK je sestavljen iz \xc5\xa1tirih procesnih barv: cian, magente, rumene in \xc4\x8drne. Z razli\xc4\x8dnimi me\xc5\xa1anicami teh barv lahko dobimo vse barve, definirane v tem barvnem modelu. CMYK barvni model je eden izmed najpogosteje uporabljanih barvnih modelov v tisku, pa tudi v procesu priprave na tisk. _NEWLINE_Barvni prostor CMYK izvira iz CMY barvnega modela. \xc4\x8crna barva je dodana zaradi neidealnih procesnih barv; v teoriji d\xc3\xa1 namre\xc4\x8d me\xc5\xa1anica vseh treh barv \xc4\x8drno barvo, v praksi pa umazano rjavkasto.\n_START_SECTION_\nPretvorba\n_START_PARAGRAPH_\nPretvorba iz barvnega prostora RGB v CMYK je relativno enostavna, prina\xc5\xa1a pa dolo\xc4\x8dene izgube nekaterih barvnih tonov, ker sta barvna prostora precej razli\xc4\x8dna in moramo torej s \xc5\xa1tirimi osnovni barvami (cyan, magenta, yellow in pa \xc4\x8drna) simulirati vse ostale tone. V praksi se ta izguba odra\xc5\xbea v manj nasi\xc4\x8denih in manj \xc4\x8distih barvah, nekaterih barv pa CMYK barvni prostor sploh ni zmo\xc5\xbeen prikazati. Dolo\xc4\x8dene barve so za to \xc5\xa1e posebej ob\xc4\x8dutljive, predvsem so to \xc5\xbeivo oran\xc5\xbeni ali \xc5\xbeivo zeleni toni, modra je malo manj ob\xc4\x8dutljiva, rde\xc4\x8da pa je skoraj enaka.'